Illum, l-UE flimkien ma' membri oħra tal-Organizzazzjoni Dinjija tal-Kummerċ (WTO, World Trade Organisation) — l-Awstralja, il-Kanada, iċ-Ċina, l-Iżlanda, l-Indja, il-Korea t'Isfel, il-Messiku, New Zealand, in-Norveġja, Singapore u l-Iżvizzera — żvelat proposta għal bidliet konkreti biex jissolva l-impass attwali fil-Korp tal-Appell tad-WTO. Il-proposta se tiġi ppreżentata fil-laqgħa tal-Kunsill Ġenerali tad-WTO li se ssir fit-12 ta' Diċembru. Il-Kummissarju Malmström qalet: “Il-funzjoni tal-korp tal-appell fis-sistema tad-WTO għas-soluzzjoni ta' tilwim riesqa lejn ix-xifer. Mingħajr din il-funzjoni ewlenija tad-WTO, id-dinja tispiċċa titlef sistema li għal deċennji żgurat l-istabbiltà fil-kummerċ globali. Flimkien ma' koalizzjoni wiesgħa ta' membri tad-WTO, qegħdin nippreżentaw l-iktar proposti konkreti s'issa għar-riforma tad-WTO. Nittama li dawn se jikkontribwixxu għas-soluzzjoni tal-impass attwali, u li l-membri kollha tad-WTO jerfgħu r-responsabbiltà b'mod ugwali, u jaġixxu in bona fide fil-proċess ta' riforma.” Is-sistema tad-WTO għas-soluzzjoni ta' tilwim, bil-Korp tal-Appell tagħha, kienet fundamentali għas-sigurtà u għall-prevedibbiltà tas-sistema kummerċjali multilaterali. Mingħajr sistema xierqa tal-infurzar, ir-regoli multilaterali ma jistgħux jibqgħu jaħdmu b'mod effettiv. Jekk ma tinstabx soluzzjoni biex jiġi indirizzat l-impass attwali dwar il-ħatriet fil-Korp tal-Appell, is-sistema sħiħa titqiegħed f'riskju. L-emendi proposti għall-Ftehim tad-WTO, li issa ġew ippreżentati lill-membri tal-organizzazzjoni, isegwu fuq l-Ideat tal-UE għall-immodernizzar tad-WTO, ippubblikati fit-18 ta' Settembru, u huma parti minn sforz usa' li jinkludi l-proposta dwar in-notifika u r-regoli tat-trasparenza li ġiet ippreżentata reċentement fid-WTO u li fost l-oħrajn ġiet kosponserjata mill-Istati Uniti u mill-Ġappun. Dawn huma r-riżultat ta' diskussjonijiet intensi fl-aħħar ġimgħat ma' pajjiżi oħra tad-WTO. Il-proposti jindirizzaw b'mod sistematiku u b'mod kostruttiv il-preokkupazzjonijiet kollha li ġew espressi fl-aħħar xhur fir-rigward tal-Korp tal-Appell. Dawn juru r-rieda tal-UE li timpenja ruħha fil-proċess ta' riforma tad-WTO fil-funzjonijiet kollha tagħha. Il-proposti testwali ppreżentati llum jimmiraw li jindirizzaw il-preokkupazzjonijiet kollha espressi fir-rigward tal-Korp tal-Appell tad-WTO, permezz ta': - L-istabbiliment ta' regoli ġodda għall-membri uxxenti tal-Korp tal-Appell li jagħmluha ċara f'liema każijiet jistgħu jibqgħu jaqdu l-funzjoni tagħhom biex jikkonkludu l-proċedura fl-appell li jkunu qed jaħdmu fuqha; - Il-garanzija tal-konklużjoni tempestiva tal-proċedura fl-appell, konformi mat-terminu ta' 90 jum stabbilit fir-regoli tad-WTO, dment li l-partijiet involuti fit-tilwima ma jkunux ftiehmu mod ieħor; - Il-kjarifika li l-kwistjonijiet legali li huma suġġetti għal appell mill-Korp tal-Appell ma jinkludux l-interpretazzjoni tal-leġiżlazzjoni interna; - L-indikazzjoni li l-Korp tal-Appell jenħtieġ li jindirizza biss il-kwistjonijiet neċessarji għar-riżoluzzjoni tat-tilwima; - L-introduzzjoni ta' laqgħat annwali bejn il-membri tad-WTO u l-Korp tal-Appell biex jiddiskutu b'mod apert il-kwistjonijiet sistematiċi jew it-tendenzi tal-ġurisprudenza. Fl-istess waqt l-UE qed tagħmel ukoll proposti biex tiġi rinforzata l-indipendenza u l-imparzjalità tal-Korp tal-Appell u biex titjieb l-effiċjenza tiegħu. Dawn jinkludu mandat uniku itwal għall-membri tal-Korp tal-Appell, b'durata ta' bejn sitt u tmien snin, u żieda fl-għadd ta' membri li jaħdmu full-time minn sebgħa għal disgħa, biex il-Korp tal-Appell ikun jista' jipprovdi iktar riżultati. Il-proposti jinkludu wkoll regoli li jiżguraw il-bidu awtomatiku tal-proċess tal-għażla tal-membri tal-Korp tal-Appell meta jkun hemm post battal u li ssir tranżizzjoni ordnata mal-membri uxxenti. Dawn il-proposti se jiġu ppreżentati mill-UE u mill-pajjiżi kosponsers tad-WTO lill-membri kollha waqt il-laqgħa tal-Kunsill Ġenerali tad-WTO fit-12 ta' Diċembru. L-UE tittama li l-membri kollha tad-WTO jimpenjaw ruħhom malajr fuq din il-bażi sabiex nevitaw il-kriżi imminenti. Għal Iktar Informazzjoni Iperlink għall-proposti għad-WTO Ideat inizjali tal-UE dwar ir-riforma tad-WTO, ippubblikati fit-18 ta' Settembru